Diari Oficial de la Generalitat Valenciana


Sumari del DOGV 6416, del 14-12-2010 (2010/13998)

ORDRE 26/2010, de 26 de novembre, de la Conselleria de Benestar Social, per la qual es regulen i convoquen ajudes dirigides a l'elaboració i implantació de plans d'igualtat en empreses de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6416

Data del DOGV
:   14-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13689


Data del document
:   26-11-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 26/2010, de 26 de novembre, de la Conselleria de Benestar Social, per la qual es regulen i convoquen ajudes dirigides a l'elaboració i implantació de plans d'igualtat en empreses de la Comunitat Valenciana. [2010/13892]
La Constitució espanyola establix la igualtat com a valor superior de l'ordenament jurídic, la qual es projecta amb una eficàcia transcendent de tal manera que les situacions de desigualtat esdevenen incompatibles amb l'ordre de valors que la Constitució proclama.
En l'article 9.2, la Constitució atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.
D'acord amb el que establix la Constitució espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals es troba «la igualtat de drets d'hòmens i dones en tots els àmbits, en particular en matèria d'ocupació i treball».
La Llei 9/2003, de 2 d'abril, de la Generalitat, per a la Igualtat entre Dones i Homes, en l'article 20.1, disposa que l'administració autonòmica incentivarà les empreses que establisquen plans d'igualtat que tinguen com a objecte les desigualtats de gènere, incorporen mesures innovadores per a fer realitat la igualtat en la seua organització, i proporcionen servicis que faciliten la conciliació de la vida familiar i laboral del personal al seu servici. En desplegament del preesmentat article, el Decret 133/2007, de 27 de juliol, del Consell, establix les condicions i requisits per al visat dels plans d'igualtat de les empreses de la Comunitat Valenciana.
La Llei orgànica 3/2007, de 22 de març, per a la Igualtat Efectiva de Dones i Hòmens, preveu en l'article 49 mesures de foment per a la implantació de plans d'igualtat.
La Directiva 2006/54/CE, del Parlament Europeu i del Consell, de 5 de juliol de 2006, es referix a l'aplicació del principi d'igualtat d'oportunitats i igualtat de tracte entre hòmens i dones en assumptes d'ocupació i ocupació.
El Decret 141/2009, de 18 de setembre, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona i per la Igualtat, entre altres funcions, elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens amb independència de la seua circumstància i condició, i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
Per tot això, en compliment del que estipula l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell, i en ús de les facultats que em conferix l'article 28.e de la Llei 5/1983, de 30 de desembre, del Consell, i el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
La present convocatòria té com a objecte regular la concessió d'ajudes per a les empreses privades de la Comunitat Valenciana que compten amb menys de 250 treballadors o treballadores, que no estiguen constituïdes amb capital públic i voluntàriament elaboren o implanten plans d'igualtat en la seua organització per a fomentar la igualtat d'oportunitats entre dones i hòmens.
Article 2. Aprovació les bases
S'aproven les bases per les quals es regix esta convocatòria, que s'inclouen com a annex I d'esta ordre, i també els annexos i documents corresponents a la sol·licitud de les ajudes.
Article 3. Dotació econòmica
1. L'eficàcia d'esta convocatòria queda condicionada a l'existència en els pressupost de la Generalitat per a l'exercici econòmic corresponent a l'any 2011 de crèdit adequat i suficient per a atendre a les ajudes previstes en la present ordre, i a este efecte s'ha de publicar en el Diari Oficial de la Comunitat Valenciana la resolució de la Conselleria de Benestar Social en què es determine la línia pressupostària i la quantia global màxima que servisca de suport a estes.
2. Les ajudes arreplegades en la present convocatòria estan cofinançades pel FSE a través del Programa Operatiu 2007-2013, aprovat per Decisió de la Comissió de 20 de desembre de 2007. Eix I tema prioritari 63 actuació implantació plans d'igualtat i conciliació en empreses de la Comunitat Valenciana: «el FSE invertix en el teu futur».
Article 4. Notificació a la Comissió Europea
Les ajudes concedides per mitjà d'esta ordre no necessiten de la seua notificació a la Comissió Europea, de conformitat amb el que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres.
DISPOSICIONS FINALS
Primera. Aplicació i desplegament
S'autoritza la sotssecretària de la Conselleria de Benestar Social i la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Esta ordre, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu en els terminis i davant els òrgans que s'indiquen a continuació:
a) El recurs de reposició haurà d'interposar-se davant la consellera de Benestar Social en el termini d'un mes a comptar des de l'endemà de la seua publicació, d'acord amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
b) El recurs contenciós administratiu haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa
Tot això sense perjudici que es puga interposar qualsevol altre recurs que estime pertinent.
València, 26 de novembre de 2010
La consellera de Benestar Social,
ANGÉLICA SUCH RONDA
ANNEX I
Bases generals
Primera. Objecte i àmbit
1. És objecte d'esta ordre la convocatòria d'ajudes per a les empreses privades de la Comunitat Valenciana que compten amb menys de 250 treballadors o treballadores, que no estiguen constituïdes amb capital públic i voluntàriament elaboren o implanten plans d'igualtat en la seua organització per a fomentar la igualtat d'oportunitats entre dones i hòmens, per mitjà de la contractació temporal a temps parcial d'agents d'igualtat en l'exercici 2011.
L'elaboració de plans d'igualtat haurà de fer-se d'acord amb el que disposa el Decret 133/2007, de 27 de juliol, del Consell, sobre condicions i requisits per al visat dels plans d'igualtat de les empreses de la Comunitat Valenciana.
La implantació dels plans es referix a aquells que hagen sigut visats per la Direcció General de la Dona i per la Igualtat, d'acord amb el que establix el Decret 133/2007.
2. S'entén per pla d'igualtat el conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat d'oportunitats entre dones i hòmens, i a eliminar la discriminació per raó de sexe.
3. La contractació haurà de realitzar-se amb agents d'igualtat, i estos s'entenen com les persones professionals amb diplomatura o llicenciatura universitària i que posseïxen titulació en matèria d'igualtat, que dissenyen, implementen i avaluen polítiques d'igualtat entre dones i hòmens, i assessoren en la posada en funcionament de projectes per a la integració de la perspectiva de gènere en programes, institucions i empreses.
La Conselleria de Benestar Social no adquirirà cap obligació que poguera derivar-se de la relació contractual subvencionada a l'empara d'esta ordre.
Segona. Naturalesa de les ajudes
1. Les ajudes previstes en la present ordre, tindran la naturalesa jurídica de subvencions públiques.
2. Les ajudes concedides en virtut d'esta ordre no necessiten de notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres i, per tant, estan sotmeses al Reglament CE 1998/2006, de la Comissió, de 15 de desembre, relatiu a l'aplicació dels articles 87 i 88 del Tractat a les ajudes de minimis.
3. Les ajudes no podran concedir-se a empreses dels sectors següents:
a) Pesca i agricultura segons es preveu en el Reglament (CE) núm. 104/2000, del Consell.
b) Producció primària dels productes agrícoles que figuren en la llista de l'annex I del Tractat.
c) Transformació i comercialització dels productes agrícoles que figuren en la llista del annex I del Tractat en els casos següents:
- Quan l'import de l'ajuda determine en funció del preu o de la quantitat dels esmentats productes adquirits a productors primaris o comercialitzats per les empreses interessades.
- Quan l'ajuda depenga del fet que es repercutisca totalment o parcialment sobre els productors primaris (agricultors).
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres despeses d'explotació vinculades a l'activitat d'exportació.
e) Ús de béns nacionals amb preferència sobre els béns importats.
f) Carbó, segons es definix en el Reglament (CE) núm. 1407/2002.
g) Adquisició de vehicles de transport de mercaderies per carretera concedida a empreses que realitzen per compte d'altri operacions de transport de mercaderies per carretera.
Queden excloses, així mateix, les empreses en crisi, segons es definix en l'apartat 7 de l'article 1 de Reglament (CE) núm. 800/2008, de la Comissió, de 6 d'agost de 2008.
4. L'ajuda total de minimis concedida no pot excedir 200.000 euros en un període de tres exercicis fiscals. Quan l'empresa opere en el sector de transport per carretera, l'import màxim aplicable serà de 100.000 euros.
Tercera. Entitats beneficiàries
1. Podran concórrer a la present convocatòria les empreses privades de menys de 250 treballadors o treballadores, qualssevol que siga la seua forma jurídica, que desenvolupen la seua activitat en centres de treball ubicats a la Comunitat Valenciana sempre que, a més, reunisquen els requisits i les condicions que s'establixen en la present ordre.
2. Queden excloses les empreses que es troben en algun dels supòsits que es relacionen a continuació:
a) Les empreses que estan obligades a l'elaboració i aplicació d'un pla d'igualtat, de conformitat amb el que establix l'article 45 de la Llei Orgànica 3/2007, de 22 de març, per a la Igualtat Efectiva de Dones i Hòmens, i en l'article 20.4 de la Llei 9/2003, de 2 d'abril, de la Generalitat, per a la Igualtat entre Dones i Homes.
b) Les empreses que es troben en els supòsits que es detallen en la base anterior establits pel Reglament CE 1998/2006 de la Comissió, de 15 de desembre, publicat en el DOCE de 28 de desembre de 2006.
c) Les empreses que hagen sigut sancionades per resolució ferma per la comissió d'una infracció molt greu en matèria d'igualtat de conformitat amb el que disposa l'article 46 bis del text refós de la Llei sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.
d) Les empreses que estiguen sotmeses en alguna de les prohibicions assenyalades en l'article 13 de la Llei 38/2003, de 17 de novembre, General de Subvencions, inclosa la prohibició d'incompliment d'obligacions de reintegrament de subvencions que, si és el cas, se li hagueren exigit.
e) Les comunitats de béns i les societats civils, i també les associacions, fundacions, administracions públiques i en general les entitats sense ànim de lucre.
Quarta. Presentació de sol·licituds, documentació i termini
1. Les sol·licituds es presentaran per duplicat en la Direcció General de la Dona i per la Igualtat o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, per a la qual cosa utilitzaran el model normalitzat establit a este efecte i que figura en la present ordre com a annex II, que haurà d'anar firmada pel titular o la titular o representant de l'empresa sol·licitant.
2. La sol·licitud haurà d'anar acompanyada de la documentació següent:
a) Document acreditatiu de la titularitat de la persona sol·licitant o, si és el cas, de la representació que posseïsca.
b) Autorització expressa a la Conselleria de Benestar Social, inclosa en l'apartat D del annex II de la sol·licitud, perquè esta obtinga, de forma directa, l'acreditació, per mitjà de certificats telemàtics, que la persona sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de l'esmentada llei.
Si la persona sol·licitant no dóna eixa autorització, haurà de presentar original i fotocòpia de certificats positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social expressius d'estar al corrent en el compliment de les obligacions fiscals i amb la Seguretat Social.
c) Original i fotocòpia del contracte de treball a temps parcial de l'agent d'igualtat en model oficial o compromís de contractació en què conste el percentatge que la jornada a temps parcial representa sobre la jornada màxima legal.
d) Declaració responsable del sol·licitant o de la sol·licitant en què conste el nombre total de treballadors o treballadores de l'empresa, segons consta en l'apartat D de l'annex II.
e) Declaració expressa i responsable que l'empresa no ha sigut sancionada per resolució ferma per la comissió d'una infracció molt greu en matèria d'igualtat, de conformitat amb el que disposa l'article 46 bis del text refós de la Llei sobre Infraccions i Sancions de l'Ordre Social, aprovat pel Reial Decret Legislatiu 5/2000, de 4 d'agost, segons consta en l'apartat D de l'annex II.
f) Declaració expressa que l'empresa no està sotmesa en cap de les prohibicions assenyalades en l'article 13 de la Llei 38/2003, de 17 de novembre, General de Subvencions, ni ha incomplit les obligacions de reintegrament de subvencions que, si és el cas, se li haguera exigit, segons consta en l'apartat D de l'annex II.
g) Declaració responsable referida a les ajudes subjectes al règim de minimis rebudes per l'entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'empara, o, si és el cas, declaració responsable de no haver-ne rebudes cap, segons el model que s'inclou en la present ordre com a document «Declaració d'ajudes de minimis».
h) Dades de la domiciliació bancària, segons el model que s'inclou en la present ordre com a fitxa de manteniment de tercers.
3. Quan la sol·licitud no reunisca els requisits establits en la present ordre o no s'acompanye la documentació que d'acord amb esta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a les persones interessades perquè, en un termini de 10 dies, esmenen la falta o acompanyen els documents preceptius, amb indicació que, si així no ho feren, se'ls tindrà per desistides de la seua petició, prèvia resolució, que haurà de ser dictada en els termes establits en l'article 42 de l'esmentada llei. En este supòsit l'òrgan instructor elevarà la corresponent proposta de resolució a la directora general de la Dona i per la Igualtat, que resoldrà.
4. La Direcció General de la Dona i per la Igualtat podrà requerir a les persones interessades la presentació de qualsevol altra documentació que es considere necessària per a la tramitació de la subvenció.
5. El termini de presentació de les sol·licituds començarà l'endemà de la publicació d'esta ordre en el Diari Oficial de la Comunitat Valenciana i s'estendrà fins al 30 de juny de 2011.
Cinquena. Quantia de les ajudes
1. Les ajudes de la present convocatòria consistixen en la subvenció per a la contractació temporal a jornada parcial d'un o d'una agent d'igualtat fins a un límit màxim de 3.500 euros.
2. L'import de la subvenció no podrà en cap cas ser de tal quantia que aïlladament o en concurrència amb altres ajudes de qualsevol procedència supere el cost real de la contractació.
3. Així mateix, només se subvencionarà la contractació de l'agent d'igualtat dins el període comprés entre l'1 de gener i el 30 de setembre de 2011, a fi de complir amb el termini màxim de justificació de les ajudes establit en la base onze.
Sisena. Valoració de les sol·licituds
1. La concessió de les ajudes es realitzarà per mitjà de concurrència competitiva, i s'entendrà per esta la que imputada a un mateix crèdit pressupostari preveu una eventual pluralitat de sol·licituds, i la comparació en un únic procediment de les dites sol·licituds entre si, d'acord amb els criteris establits en la present convocatòria, estimant les sol·licituds a què s'haja atorgat major valoració, adjudicant les ajudes amb el límit fixats en la base cinquena d'esta convocatòria, fins que s'extingisca el crèdit pressupostari. En el cas que dos o més participants obtinguen la mateixa puntuació, es prioritzaran segons l'ordre en què la sol·licitud haja tingut entrada en qualsevol dels registres a què fa referència la base quarta, sempre que es complisquen els requisits exigits i s'acompanye la totalitat de la documentació requerida.
2. Tota sol·licitud estarà subjecta a valoració a càrrec d'una comissió, que es constituirà a este efecte, i que avaluarà les sol·licituds per mitjà de l'aplicació dels criteris següents:
2.1. Per nombre de persones treballadores en el centre de treball:
a) Empreses de fins a 25 persones treballadores (1 punt).
b) Empreses de 26 a 50 persones treballadores (2 punts).
c) Empreses de 51 a 150 persones treballadores (3 punts).
d) Empreses de 151 a 250 persones treballadores (4 punts).
2.2. D'acord amb el nombre d'hores establit en el contracte de treball a temps parcial, el criteri de baremació serà el següent:
a) Fins a un 30% de la jornada màxima legal (1 punt).
b) Des d'un 30% de la jornada màxima legal fins a un 50% (2 punts).
c) A partir del 51% de la jornada màxima legal (3 punts).
Setena. Comissió de valoració
La comissió de valoració estarà composta pels membres següents:
a) Titular de la Direcció General de la Dona i per la Igualtat, o persona en qui delegue, que actuarà com a president o presidenta.
b) Un tècnic o tècnica de la Direcció General de la Dona i per la Igualtat, que actuarà com a secretari o secretària de la Comissió.
c) El cap o la cap del Servici de Gestió de Programes de la Direcció General de la Dona i per la Igualtat o persona en qui delegue.
d) Una persona representant de cadascuna de les unitats de Dona de les direccions territorial de la Conselleria de Benestar Social d'Alacant, Castelló i València.
e) Un persona representant del SERVEF.
f) Un persona representant de la Conselleria d'Indústria, Comerç i Innovació.
Huitena. Tramitació, resolució i recursos
1. El procediment s'instruirà per la Direcció General de la Dona i per la Igualtat, que podrà demanar de l'empresa sol·licitant l'aportació addicional d'altres documents o dades aclaridores que estimen necessàries per a resoldre sobre la sol·licitud presentada.
2. Posteriorment, la Comissió de Valoració elevarà proposta motivada de resolució al director o directora general de la Dona i per la Igualtat, que resoldrà per delegació prevista en la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de competències en determinats òrgans de la Conselleria (DOCV núm. 5967, de 4 de març de 2009).
3. El termini màxim per a resoldre i notificar la resolució procedent serà fins al 2 de novembre de 2011.
4. Transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i això sense perjudici de l'obligació legal de resoldre sobre la petició presentada.
5. La resolució es notificaran als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se la persona beneficiària d'esta.
6. Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions, i apareixerà en la llista pública prevista en l'article 7, apartat 2, lletra d, del Reglament (CE) 1828/2006, de la Comissió, de 8 de desembre de 2006.
7. Contra les resolucions, que posa fi a la via administrativa, es podrà interposar recurs potestatiu de reposició en el termini d'un mes davant la directora general de la Dona i per la Igualtat, d'acord amb el que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que resoldrà per delegació d'acord amb la Resolució de 27 de febrer de 2009, sobre delegació de l'exercici de competències en determinats òrgans de la Conselleria de Benestar Social, o directament recurs contenciós administratiu en el termini de dos mesos a partir de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que es puga interposar qualsevol altre recurs que estime pertinent d'acord amb la norma aplicable al fet que tracta esta resolució.
8. Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
Novena. Publicitat i difusió
1. Serà obligació de les entitats que resulten beneficiàries de les ajudes regulades en la present ordre donar a conéixer de manera inequívoca que es tracta d'una acció subvencionada per la Direcció General de la Dona i per la Igualtat de la Conselleria de Benestar Social i cofinançada pel Fons Social Europeu, i caldrà que se sotmeta al preceptiu pla de comunicació segons el que disposa la secció primera, informació i publicitat, del capítol II del Reglament número 1828/2006, de 8 de desembre (DOUE de 27 de desembre de 2006).
2. Així mateix, hauran d'incorporar en tot el material imprés que es derive de les activitats objecte d'esta ordre els logotips de la Generalitat, del Pla d'Igualtat d'Oportunitats entre Dones i Hòmens i del Fons Social Europeu.
Deu. Obligacions dels beneficiaris
Les empreses beneficiàries de les subvencions estan obligades a:
a) Realitzar l'activitat que fonamenta la concessió de la subvenció.
b) Facilitar a la Direcció General de la Dona i per la Igualtat de la Conselleria de Benestar Social les tasques de seguiment i control.
c) Acreditar davant la Direcció General de la Dona i per la Igualtat la realització de l'activitat i el compliment dels requisits i condicions que determinen la concessió o el gaudi de l'ajuda, en la forma en què es determina en la present ordre.
d) Les empreses beneficiàries de les subvencions regulades en esta ordre, en estar cofinançades pel Fons Social Europeu, seran incloses en la llista de beneficiaris que publica anualment la Unitat Administradora del Fons Social Europeu.
e) Assenyalar la col·laboració de la Direcció General de la Dona i per la Igualtat i del Fons Social Europeu en totes les activitats es que realitzen en relació amb la subvenció rebuda, tal com determina la base novena.
f) Comunicar a la Direcció General de la Dona i per la Igualtat, l'obtenció d'ajudes per a la mateixa finalitat procedent de qualssevol administracions o ens públics.
g) Comunicar a la Direcció General de la Dona i per la Igualtat, per a la seua autorització, en el cas que procedisca, qualsevol modificació que afecte el desplegament i execució de l'objecte de subvenció.
h) Sotmetre's a les accions de control financer previstes en l'article 45 de la Llei 38/2003, de 17 de novembre, General de Subvencions, i també les referides en l'article 47 del Text Refós de la Llei d'Hisenda Pública de la Generalitat Valenciana i, si és el cas, a les dels òrgans competents del Fons Social Europeu, en relació amb la subvenció concedida. A este efecte estarà obligat a conservar els documents justificatius de l'aplicació dels fons rebuts, inclosos els documents electrònics, i facilitar en tot moment quanta informació se sol·licite en l'exercici de les esmentades actuacions, i en especial posant a disposició la totalitat de documents necessaris per a una pista d'auditoria.
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:
- Verificacions administratives sobre els projectes aprovats.
- Verificacions sobre el terreny de determinats projectes, la mostra dels quals s'obtindrà a partir d'un mètode de mostratge aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.
i) Complir totes les obligacions se que troben previstes per al règim de subvencions i ajudes públiques que siguen aplicables a la present ordre, de conformitat amb el que disposa la Llei 38/2003, de 17 de novembre, General de Subvencions; el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell, i la resta de legislació concordant i d'aplicació.
Onze. Pagament i justificació de les subvencions
1. A la finalització de les actuacions, i prèvia presentació de la justificació, la Direcció General de la Dona i per la Igualtat efectuarà la proposta de pagament per l'import justificat sense que puga ser superior a l'import de la subvenció concedida.
2. Per a la justificació de les ajudes, serà necessària la presentació de la documentació suficient i adequada de les despeses derivades de la realització de les activitats objecte d'esta ordre. L'esmentada documentació haurà de correspondre, ineludiblement, a despeses realitzats des de l'1 de gener fins al 30 de setembre de l'exercici 2011, i necessàriament s'hi adjuntarà la documentació següent:
a) Fotocòpia compulsada del DNI o NIE de la persona contractada.
b) Fotocòpia compulsada de la titulació i formació exigides per a la contractació.
c) Fotocòpia compulsada del contracte de treball temporal, a temps parcial, en model oficial, d'acord amb la normativa establida en article 12 i 15 del Text Refós de l'Estatut dels Treballadors.
d) Fotocòpia compulsada de l'alta de la persona treballadora contractada en el Règim General de la Seguretat Social.
e) Fotocòpia compulsada dels documents de cotització a la Seguretat Social TC-1 i TC-2, corresponents al període de la contractació subvencionada.
f) Fotocòpia compulsada de les nòmines del contracte objecte d'esta ordre i les transferències bancàries com a justificant del pagament efectivament realitzat.
g) Per a l'actuació d'«Elaboració plans d'igualtat», s'haurà de presentar el pla d'igualtat elaborat i la sol·licitud amb registre d'entrada en la Direcció General de la Dona i per la Igualtat per a procedir a la tramitació corresponent del visat del pla d'igualtat.
h) Per a l'actuació d'«Implantació de plans d'igualtat», s'haurà de presentar memòria justificativa de les actuacions realitzades conforme al pla d'igualtat ja visat per la Direcció General de la Dona i per la Igualtat.
3. La documentació corresponent a la justificació de les ajudes haurà de presentar-se com a data màxima el 31 d'octubre de 2011.
Dotze. Minoració o desistiment sense efectes de la resolució de concessió
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats nacionals o internacionals podrà donar lloc a la modificació de la resolució de concessió o a la minoració de les ajudes.
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre (BOE núm. 276, de 18 de novembre de 2003), General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora.
3. En la tramitació del procediment es garantirà, en tot cas, el dret de l'interessat al tràmit d'audiència.
4. El termini màxim per a resoldre serà de sis mesos des del moment que s'incoe l'expedient de revocació o minoració i, si és el cas, reintegrament, una vegada transcorregut el referit termini sense resolució expressa suposarà la caducitat del procediment, però no la prescripció de l'acció.
5. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la cobrança.